﻿၃ ယီဟၫ့ 3 John 1

1 ၦၥၭၡါယၧၩယီၩ, ယစံၭ ၦလၧအဘၪဆဲၫ့ ဆၧအဲၪဝ့ၫ စဂ့အၧၭ, လၧယအဲၪယဝ့ၫ လၧဆၧမွဲဆၧတီၩ အဖၧၩ့ လီၫ. 2 ၦၥၭဘီၩ့ လဂၩဧ့, လၧဆၧထီးအလူၬ အဖၫ့ခိၪ နီၪ, ယအၪ့ကံၩ့ဘၩဆိၪဖၪ လၧနမိဘီၪထၪ့ယီၫထၪ့, ဒဲအီၪဆီၪ့မၩကဲၪ, ဘဲၫနၥၭၡီၩ့ ကဲၪထၪ့ကဲၪထီၫ အၥိၭနီၪလီၫ. 3 ထီးထၧၫ့ဖုဝဲလဖၪ ဂဲၫထိးအၥၭ လၧနဆၧမွဲဆၧတီၩ အဂဲးအကၠီၪ့ ဘဲၫနလ့ၩဆၧ လၧဆၧမွဲဆၧတီၩ အဖၧၩ့ အၥိၭနီၪတၭ, ယၥၭထိၬ ဒိၪမၬလီၫ. 4 ယနါဂၧၫ့ လၧယဖိၪယလံၩ လ့ၩဆၧ လၧဆၧမွဲဆၧတီၩ အဖၧၩ့တၭ, ယဆၧၥၭထိၬ ဒိၪနဲၪ့ အနီၪ အီၪအ့ၬ. 5 ၦၥၭဘီၩ့ လဂၩဧ့, ဆၧလၧနမၩထၧၫ့ဖုဝဲ, ဒဲၦမွံၩလဖၪနီၪ, နမၩတီၩ လီၫ. 6 နဆၧအဲၪဆၧကွံၩ အဂဲးအကၠီၪ့ နီၪ, အဝ့ၫၥံၪ ထိးအၥၭ လၧဆၧအီၪကီၪ့ အမ့ၬယၫ တၭ, အ့ၪနလ့ၩၥိၫ့ အဝ့ၫ ဘဲၫအဂ့ၩ ဘၪဆဲၫ့ လၧယွၩတၭ, နမိမၩ ဆၧဂ့ၩလီၫ. 7 အဂဲးဘဲၫယီၩ အဝ့ၫၥံၪ လ့ၩဆၧ လၧအဝ့ၫဒၪ အမံၩ့ အကၠီၩ့ တၭ, မၩန့ ၦဆၨၩလဖၪ အဆၧ နးမံၩ့အ့ၬ. 8 မၩအၥၭဘဲၫနီၪတၭ, ဂ့ၩ လၧပထိးဆၧၫ့ ၦမၩဝ့ၫ ဘဲၫနီၪလဖၪ, ဘဲၫၥိၭ ပမိကဲၪထၪ့ ၦမၩဎုၬဆၧ လၧဆၧမွဲဆၧတီၩ အဖၧၩ့လီၫ. 9 ယကွ့ၭ ဆၧအီၪကီၪ့, အ့ၪမွဲ စဒဲၫအတြံဖံၭ လဂၩနီၪ ဆၧမိကဲၪဘၪအၥၭ အခိၪ လၧအဝ့ၫၥံၪ အကျၩတၭ, ထိးဆၧၫ့ပၧၩအ့ၬ. 10 မွဲဘဲၫနီၪတၭ, ယလ့ၩ အ့ၪထီၩ့ခိၬ တၭ, မွဲအချဲၩ့ၥူၪ ဂဲၩထၫ့ဒုၪဒၩပၧၩ လၧဆၧချဲၩ့ အအၧၩ့နီၪ, ယမိဒုၭနၪ့ထၪ့ထဲၩ့ အဆၧမၩ လၧအမၩဝ့ၫ လီၫ. အၥၭ လမံၫ့ဒံၭဘၪ လၧဆၧလဖၪနီၪတၭ, အနၫ့ဆါ လထိးဆၧၫ့ဘၪ အထၧၫ့ဖုဝဲလဖၪနီၪ လကၭလၧၩ့ တၭ, ၦလၧဆၧမိထိးဆၧၫ့ဘၪအၥၭ လၧအဝ့ၫၥံၪနီၪ, မွဲအမၩထံၬထၬဝ့ၫတၭ, နၫ့ထၪ့ခွံၬဝ့ၫ လၧဆၧအီၪကီၪ့ အကျၩလီၫ. 11 ၦၥၭဘီၩ့ လဂၩဧ့, ထီးမၩဒီၩ့ ဆၧအၧၩ့ လဂ့ၩ. အ့ၪမွဲ ဆၧအဂ့ၩနီၪ မၩဒီၩ့ အဝ့ၫဆံၭ. ၦလၧအမၩ ဆၧဂ့ၩနီၪ ဘၪဆဲၫ့ လၧယွၩ, အ့ၪမွဲ ၦလၧအမၩ ဆၧအၧၩ့နီၪ ဒၪဘၪ ယွၩအ့ၬ. 12 ၦၡၩၥံၪ ကိၭဂၩဒ့ၭ ဒဲဆၧမွဲဆၧတီၩဆ့ ထိးအၥၭ လၧဆၧအဂ့ၩ, လၧစဒမံတြအၧၭ အဂး, ဒဲပဝ့ၫဒၪယီၩ ပထိးပၥၭဆ့တၭ, နၥံၪ ၥ့ၪယၫ လၧဆၧလၧပထိးပၥၭနီၪမွဲ ဆၧမွဲဆၧတီၩလီၫ. 13 ယကွ့ၭ ဆၧအဂဲးအကၠီၪ့ အီၪအၪမံၩ့ လါနၫ့ဘိၩ, ဆၧမိကွ့ၭ ဘၪယၥၭ လၧၥံထံၫ, ဒဲနိၪကွ့ၭအ့ၬ. 14 အ့ၪမွဲ ယယိလါ လၧယမိဒၪဘၪနၧၩ ချဲၫ့ချဲၫ့တၭ, ချဲၩ့ၡီၩ့ လိၬပၥၭ လၧမ့ၬခီၫမ့ၬလီၫ. မွဲဆၧဘၪလိၬအိၭလိၬ အီၪလၧနၧၩဆံၭ. ပထံၩပၥိၭ ချဲၩ့ဒုၪ့နၧၩလီၫ. ဆၧအထံၩအၥိၭ လၧနအီၪနီၪ ကိၭထၪ့အမံၩ့ ချဲၩ့ဒုၪ့ အဝ့ၫၥံၪ ဆံၭ.